Sonckin kortteli

**Sonckin kortteli** on arkkitehti Lars Sonckin laatiman yhtenäisen suunnitelman mukaisesti rakennettu kortteli numero 449 Helsingin Etu-Töölössä. Sitä rajoittavat etelässä Museokatu, lännessä Mechelininkatu, pohjoisessa Eteläinen Hesperiankatu ja idässä Runeberginkatu.

## Historia
Sonckin Kortteli rakennettiin entiselle Bergan huvila-alueelle, jossa vielä 1900-luvun alussa oli muutamia huviloita. Alue ja samalla koko Töölö kaavoitettiin kaupunki­alueen laajennukseksi vuonna 1906. Alkuperäisen asemakaavan mukaan Sandelsinkatu olisi jakanut nykyisen korttelin kahtia, mutta se poistettiin kaavasta vuonna 1919.

Vuonna 1920 kaupunki myi tuolloin vielä rakentamattoman kortteli­alueen kokonaisuudessaan Lars Sonckin perustamalle Ab Laurentius -nimiselle yhtiölle. Kauppa­kirjaan sisältyi ehto, jonka mukaan kortteli oli rakennus­taiteelliselta kannalta piettävä yhtenä kokonaisuutena, ja ostajan oli maksettava vähintään puolet kauppa­hinnasta korttelia ympäröivien katujen tasoittamiseen. 

Osoittautui kuitenkin, että Laurentius-yhtiöllä ei ollut tarpeeksi varoja korttelin rakentamiseksi, minkä vuoksi se tarjoutui myymään korttelin takaisin kaupungille. Kaupunki ei sitä kuitenkaan ostanut, vaan tontit jouduttiin myymään grynderien perustamille asunto-osakeyhtiöille, lukuun ottamatta tonttia Runeberginkatu 30, jonka osti joukko kansakoulunopettajia. Kortteli rakennettiin kuitenkin kokonaan Lars Sonckin laatiman yleis­suunnitelman mukaisesti, mutta muut arkkitehdit laativat eri rakennusten yksityis­kohtaisemmat piirustukset:
* kulmatalo Runeberginkatu 30 / Museokatu 27: Elias Paalanen
* Museokatu 29 ja 31: Elias Paalanen
* Museokatu 33: F. Aug. Virta
* Museokatu 35: Väinö Toivio
* kulmatalot Museokatu 37/Mechelininkatu 31 ja Mechelininkatu 33/Eteläinen Hesperiankatu 36: Elias Paalanen
* Eteläinen Hesperiankatu 34: Aarre Ekman
* Eteläinen Hesperiankatu 32 ja 30: Väinö Toivio
* Eteläinen Hesperiankatu 28: J. O. Wiljanen
* kulmatalo Eteläinen Hesperiankatu 26 / Runeberginkatu 32: Väinö Toivio.

Korttelin kaikki talot valmistuivat vuosina 1926–1929.

## Rakennettu kortteli

Korttelissa on 12 rakennusta, joista jokaisen omistaa eri asunto-osakeyhtiö. Näillä asunto-osakeyhtiöillä on kaikilla osoitteen mukaiset nimet, esimerkiksi Asunto oy Runeberginkatu 30, Asunto oy Museokatu 29 jne.. Korttelin kaikki rakennukset ovat kuusi­kerroksisia, ja ne kaikki ovat vaaleiksi rapattuja. 

Korttelin keskellä on kolme pihaa, joita sanotaan ylä-, keski- ja alapihaksi. Niiden välissä on kaksi asuinsiipeä ja porttiholvit. Varsinkin keski­pihalla on puita, kukka­istutuksia ja syreenipensaita. Pihojen kunnoss­apitämiseksi talo­yhtiöt ovat perustaneet yhteisen toimikunnan, joka on saanut nimekseen korttelia rajoittavien katujen alku­kirjaimisista muodostun akronyymin *HeRuMuMe*.

Liikehuoneistoja Sonckin korttelissa on vain Runebergin­kadun ja jonkin verran Museokadun puolella. Vuonna 2025 osoitteissa Runeberginkatu 30 ja 32 toimivat muun muassa Fazerin kahvila Kanniston leipomo, Runebergin apteekki, Sähkölaite Oy ja kukka­kauppa Floranna.

Vuonna 1980 vahvistetussa asemakaavassa koko korttelin rakennukset merkittiin suojeltaviksi historiallisesti ja rakennus­taiteellisesti arvokkaina, eikä niitä saa purkaa ilman pakottavaa syytä.

## Kuvia

HelsinkiMuseokatu.jpg|Sonckin kortteli nähtynä Museo­kadun puolelta
Mechelininkatu_33.jpg|Sonckin kortteli nähtynä Mechelinin­kadun puolelta
Eteläinen Hesperiankatu 30.jpg|Sonckin kortteli nähtynä Eteläisen Hesperian­kadun puolelta
Building with ground-floor supermarket (42105804390).jpg|Sonckin kortteli nähtynä Runebergin­kadun puolelta


## Lähteet
 

## Kirjallisuutta

*